સેતુ ઝુંબેશના ઈન્ટરઍક્ટમાં બાળકો કચ્છના બીજા છેડે આડેસરમાં આવેલા મીઠાના અગરિયાનાં જીવન વિશે પણ જાણે છે. એમના પ્રશ્નો સમજે છે. સૉલ્ટપાનની મુલાકાત લે છે. સેતુ સંસ્થા દ્વારા એમને મીઠું પકવવાની પ્રોસેસ વિશે પણ જાણકારી આપવામાં આવે છે. ભૂજની ઐરડ કમ્યુનિટી સંસ્થા વર્ષોથી કચ્છના પાણીના મુદ્દે કામ કરી રહી છે. એમની મદદથી બાળકો ભૂજની જૂની પાણીની સિસ્ટમ તેમ જ વરસાદી હાર્વેસ્ટિંગ માટેની જાણકારી મેળવે છે. પરંપરાગત કૂવા, તળાવ પહેલાં કઈ રીતે કામ કરતાં એનાથી માહિતગાર થાય છે. કચ્છના ભદ્રેશ્વર ટ્રેડિશનલ પોર્ટ, મુન્દ્રાનું મૉડર્ન પોર્ટ, સુઝલોન વિન્ડ મિલ્સની પણ બાળકોને મુલાકાત કરાવવામાં આવે છે. માંડવીમાં શિલ્પ મ્યુઝિયમ પણ જુએ છે.